CELEX: 32022D0438
Language: ro
Date: 2022-03-14 00:00:00
Title: Decizia (UE) 2022/438 a Consiliului din 14 martie 2022 privind poziția care urmează să fie adoptată în numele Uniunii Europene în cadrul consiliului administrativ al Centrului internațional pentru reglementarea diferendelor privind investițiile (ICSID)

17.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 89/8
               
            
         DECIZIA (UE) 2022/438 A CONSILIULUI
         din 14 martie 2022
         privind poziția care urmează să fie adoptată în numele Uniunii Europene în cadrul consiliului administrativ al Centrului internațional pentru reglementarea diferendelor privind investițiile (ICSID)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Consiliul administrativ al Centrului internațional pentru reglementarea diferendelor privind investițiile (ICSID) va vota prin procedură scrisă cu privire la anumite propuneri de modificări aduse regulilor ICSID. Procedura scrisă a fost inițiată la 20 ianuarie 2022 și este programată să se încheie la 21 martie 2022.
                  
               
                     (2)
                  
                  
                     Uniunea nu este membră a ICSID. Cu toate acestea, Uniunea a inclus, prin trimitere, regulile ICSID în acordurile sale comerciale și de investiții care prevăd protejarea investițiilor și soluționarea litigiilor în materie de investiții.
                  
               
                     (3)
                  
                  
                     În Avizul 2/15 al Curții de Justiție din 16 mai 2017 (1), Curtea a clarificat faptul că investițiile străine directe intră în sfera de competență exclusivă a Uniunii și că mecanismele de soluționare a litigiilor privind investițiile nu pot fi instituite fără acordul statelor membre.
                  
               
                     (4)
                  
                  
                     Prin reforma regulilor ICSID, regulile privind mecanismul suplimentar al ICSID ar putea deveni aplicabile litigiilor inițiate împotriva organizațiilor de integrare economică regională, cum este Uniunea. Uniunea utilizează, de asemenea, regulile ICSID în tratatele sale de investiții, iar respectivele reguli pot fi utilizate de investitorii Uniunii în cauzele introduse împotriva unor țări terțe, de investitori din afara Uniunii împotriva statelor membre ale Uniunii sau de investitori din afara Uniunii împotriva Uniunii, atunci când sunt îndeplinite cerințele relevante ale Convenției ICSID. Astfel, modificările aduse regulilor ICSID vor avea efecte juridice asupra funcționării și aplicării acordurilor internaționale încheiate de Uniune și asupra desfășurării procedurilor juridice la care Uniunea poate fi parte. Prin urmare, Uniunea are un interes deosebit în ceea ce privește reforma regulilor ICSID.
                  
               
                     (5)
                  
                  
                     26 de state membre ale Uniunii sunt membre ale ICSID. Respectivele state membre au posibilitatea de a participa la reuniunile consiliului administrativ și de a vota cu privire la regulile modificate în contextul procedurii scrise.
                  
               
                     (6)
                  
                  
                     Prin urmare, Consiliul ar trebui să adopte poziția Uniunii cu privire la modificările preconizate ale regulilor ICSID pentru a permite statelor membre care sunt părți contractante la Convenția ICSID, acționând împreună în interesul Uniunii, să exprime poziția Uniunii în cadrul consiliului administrativ al ICSID.
                  
               
                     (7)
                  
                  
                     În contextul procedurilor Convenției ICSID, modificările actualizează și dezvoltă regulamentele administrative și financiare ale ICSID, regulile de inițiere ale ICSID, regulile de arbitraj ale ICSID și regulile de conciliere ale ICSID. Modificările vor conduce, printre altele, la o mai mare transparență a procedurilor, vor clarifica dispozițiile privind respingerea rapidă a cererilor nefondate și garanțiile pentru acoperirea costurilor și vor pune în aplicare obligațiile de publicare a informațiilor pentru finanțarea de către terți.
                  
               
                     (8)
                  
                  
                     În contextul procedurilor privind mecanismul suplimentar ale ICSID, modificările propuse actualizează și dezvoltă regulamentele administrative și financiare privind mecanismul suplimentar ale ICSID, regulile de arbitraj privind mecanismul suplimentar ale ICSID și regulile de conciliere privind mecanismului suplimentar ale ICSID. Cea mai mare parte a modificărilor aduse Convenției ICSID se vor reflecta, de asemenea, în regulile privind mecanismul suplimentar ale ICSID. În plus, domeniul de aplicare al procedurilor privind mecanismul suplimentar va fi extins pentru a include, printre altele, litigiile care implică organizații de integrare economică regională.
                  
               
                     (9)
                  
                  
                     În contextul procedurilor de stabilire a faptelor ale ICSID, modificările propuse actualizează și elaborează reguli independente de stabilire a faptelor ale ICSID și regulamentele administrative și financiare privind stabilirea faptelor ale ICSID.
                  
               
                     (10)
                  
                  
                     În contextul medierii ICSID, propunerea de reformă stabilește un nou set de reguli de mediere ale ICSID și regulamentele administrative și financiare privind medierea ale ICSID.
                  
               
                     (11)
                  
                  
                     Modificările răspund preocupărilor actuale exprimate cu privire la sistemul existent de soluționare a litigiilor dintre investitori și stat și îmbunătățesc semnificativ regulile ICSID.
                  
               
                     (12)
                  
                  
                     Poziția care urmează să fie adoptată în numele Uniunii în temeiul prezentei decizii nu aduce atingere obiectivului principal al Uniunii și al statelor sale membre în acest domeniu, și anume de a urmări crearea unei instanțe multilaterale permanente dedicate investițiilor care să înlocuiască actualul sistem de arbitraj în materie de investiții cu un mecanism permanent,
                  
               ADOPTĂ PREZENTA DECIZIE:
         
            Articolul 1
            Acționând împreună în interesul Uniunii, statele membre care sunt părți contractante la Convenția ICSID își exprimă acordul cu privire la propunerile de modificări aduse regulilor ICSID în cursul votului prin procedură scrisă inițiată de președintele Consiliului administrativ al ICSID la 20 ianuarie 2022 și programată să se încheie la 21 martie 2022, prin aprobarea celor patru proiecte de rezoluție pentru:
            
                        —
                     
                     
                        modificarea regulamentelor și a regulilor pentru procedurile Convenției ICSID [AC (C)/RES/1/2022];
                     
                  
                        —
                     
                     
                        modificarea regulamentelor și a regulilor pentru procedurile privind mecanismul suplimentar ale ICSID [AC (C)/RES/2/2022];
                     
                  
                        —
                     
                     
                        adoptarea regulamentelor și a regulilor pentru procedurile de mediere ale ICSID [AC (C)/RES/3/2022]; și
                     
                  
                        —
                     
                     
                        adoptarea regulamentelor și a regulilor pentru procedurile de stabilire a faptelor ale ICSID [AC (C)/RES/4/2022].
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 14 martie 2022.
            
               
                  Pentru Consiliu
               
               
                  Președintele
               
               É. BORNE
            
         
         
            (1)  Avizul 2/15 al Curții de Justiție din 16 mai 2017, ECLI:EU:C:2017:376.